Неделя на блудния син

На „Господи, към Тебе викнах...“ пеем 6 от стихирите в Осмогласника според гласа и 3 от Трипеснеца, глас 1:

Страната на безгрешието и на живота бе ми поверена, ала посях там грях и със сърп пожънах класовете на леността, в ръкойки свързах снопите на моите дела, които и разстлах, ала не върху хармана на покаянието; но моля Те, Създателю наш предвечни Боже — с вятъра на Твоята благостна любов разпилей плявата на моите дела, а вместо пшеница, дай на душата ми прощение, като ме прибереш в небесната си житница и ме спасиш! (2)

Нека познаем, братя, силата на тайнството — от греховен живот блудния син се забърза към бащиния дом и ето, преблагият Баща насреща му излезе и го разцелува, и пак дарява му познание на славата Си, и тайнствено веселие за небожителите устройва, заколвайки охранения телец, за да заживеем и ние достойно за извършилия заколението човеколюбив Отец и за прославения Спасител на душите ни, Който прие заколение!

Слава на Отца и Сина и Светия Дух!

О, от какви блага сам себе си лиших, окаян аз! О, от какво Царство отпаднах аз, изпълнен със страсти! Пропилях богатството, което получих, престъпвайки заповедта. Горко ми, душо страстна! Ето, ти ще бъдеш осъдена на огън вечен, затова преди края викни към Христа Бога: „Приеми ме като блудния син, Боже, и помилуй ме!“

„И сега...“, богородичен догматик по гласа на неделята. На литията, както обичайно, се пее стихирата на храма.

Глас 4. Слава на Отца и Сина и Светия Дух!

И аз като блудния син дойдо, Щедрий, след като целия си живот пропилях в далечна страна; прахосах богатството, което Ти ми даде, Отче: приеми мене, каещия се, Боже, и ме помилвай!

„И сега...“, богородична стихира по гласа на славата. На стиховните, стихири от Осмогласника.

„Слава...“ на глас 6. Самогласна:

След като разпилях богатството на бащиния дар, аз пасох заедно с безсловесните животни и гладен бях за тяхната храна, ала от глад топях се без засита; но при добросърдечния Отец се завърнах и със сълзи викам: „Приеми ме като наемник, падащия пред човеколюбието Ти, и ме спаси!“

„И сега...“, богородичен на същия глас: „Моят Творец и Избавител...“ Останалата част от бдението се извършва по обичая.

На утренята

След шестопсалмието, „Бог е Господ...“ по гласа на Осмогласника. И пеем възкресния тропар два пъти, богородичния веднъж и обичайните четения от Псалтира. След двата обичайни псалома на полиелея добавяме и 136-ти псалом с „красна алилуя“:

1 Край вавилонските реки — там седяхме и плакахме, когато си спомняхме за Сион. 2 На върбите сред Вавилон ние окачихме нашите свирила,3 понеже там ни питаха за думите на песните ни нашите поробители, там (ни думаха) ония, които ни отвеждаха: „запейте ни от песните Сионски!” 4 Как да запеем песен Господня в чужда земя? 5 О, ако те забравя, Иерусалиме, нека бъде забравена десницата ми! 6 Прилепни, език мой, към небцето ми, ако не помня тебе, ако не поставя Иерусалим за най-първо мое веселие. 7 Спомни си, Господи, синовете едомски в деня на Иерусалим, които думаха: рушете, рушете го до основи. 8 О, окаяна дъще вавилонска, блажен е оня, който ти въздаде така, както ти ни въздаде, 9 Блажен е оня, който вземе и разбие о камък твоите младенци.

Антифони „на възлизане“
 и прокимен на гласа. Редово възкресно евангелско четиво. „Като видяхме Христовото Възкресение...“, псалом 50-ти.

Глас 8. Слава на Отца и Сина и Светия Дух!

На покаянието дверите ми отвори, Животодателю, понеже моят дух в зори към Твоя храм се устремява, а моят храм телесен цял е осквернен; но като милосърден очисти ме, с добросърдечната Си милост!

И сега и винаги и во веки веков, амин.

Към пътя на спасението упъти ме, Богородице, понеже със срамни грехове душата си окалях и целия живот си пропилях в безделие, но с твоите молитви избави ме от всякаква нечистота!

Глас 6.

Помилуй ме, Боже, по великата Си милост и по многото си щедрост очисти моето беззаконие.50:3

Като помисля за многото извършени от мене зли дела, окаян аз, треперя в страх от страшния ден на Съда; но като се надявам на милостта на добротата Ти, като Давид Ти викам: Помилуй ме, Боже, по великата Си милост!

Възкресен канон от Осмогласника с ирмоси на 4, кръстовъзкресен — на 2, и богородичен — на 2. Канон от трипеснеца — на 6, глас 2.

Песен 1. Ирмос:

Запей с Моисея песен, душо, и извикай: „Той беше мой помощник и покровител за спасение — Той е моят Бог и ще Го прославя!“

Помилуй ме, Боже, помилуй ме!

Иисусе Боже, като блудния син приеми и мене, каещия се, който цял живот в леност живях и Тебе разгневих.

Помилуй ме, Боже, помилуй ме!

Божественото богатство, което Ти преди ми даде, аз зле прахосах, от Тебе се отдалечих чрез житие разблудно: добросърдечни Отче, приеми сега и мене, обърналия се!

Слава на Отца и Сина и Светия Дух!

Като разтвориш бащински обятия сега, и мене приеми, о Господи, като блудния син, Всещедрий, за да Те прославям с благодарност.

И сега и винаги и во веки веков, амин.

Като покажеш върху мене цялата Си благост, пренебрегни многото ми съгрешения като Дарител на добро, по божествените моления на Твоята Майка.

Като катавасии пеем ирмосите на този канон.

Песен 3. Ирмос:

Безплодния ми ум покажи плодороден по Твоето добросърдечие, о Боже, Който извършваш добрините и даваш благата.

Помилуй ме, Боже, помилуй ме!

Цял извън себе си, аз с повреден ум се прилепих към изобретателите на страстите; но приеми ме, Христе, като блудния син.

Помилуй ме, Боже, помилуй ме!

Подражавайки ревностно на воплите на блудния син, аз викам: „Съгреших, Отче, моля Те и мене приеми като него и не ме отблъсквай!“

Слава на Отца и Сина и Светия Дух!

Разтвори обятията Си, Христе, и милостиво приеми мене, завърналия се от далечната страна на греха и страстите.

И сега и винаги и во веки веков, амин.

Прекрасна сред жените чиста (Дево), и мен, от много грехове изпаднал в нищета, обогати с красотата на доброто, за да те славя.

Седален, глас 1. Подобен: „Твоя гроб, Спасителю...“

Побързай да разтвориш бащини обятия за мене —

аз блудно дните си изминах и с надежда гледам

богатството неизчерпаемо на състраданието Ти;

но обеднялото мое сърце недей презира днес,

защото с умиление Ти викам, Господи:

О, Отче, съгреших пред Теб и пред небето!

„Слава...“, повтаря се. „И сега...“, богородичен, подобен:

Чиста и неневестна Дево Богородице,

едничка Закрилнице и Покровителко на верните,

от скърби и беди и тежки изпитания нас всички избави,

които имаме на теб надежда, о Девице,

и с твоите божествени молитви душите ни спаси!

Песен 4. Ирмос:

Като видя пророчески Твоето раждане от Девата, пророкът проповядваше и викаше: „Вестта за Тебе чух и се уплаших, че Ти от юг дойде, Христе, и от планината осенена.“

Помилуй ме, Боже, помилуй ме!

Богатството с блага, които Ти ми даде, небесни Отче, аз разпилях във зло и бях поробен от чуждоземни жители, затуй Ти викам: „Съгреших Ти, приеми ме както някога блудния син, като разгърнеш и за мене Своите обятия!“

Помилуй ме, Боже, помилуй ме!

На всяко зло аз станах роб, след като се привързах окаяно към вършещите делата на страстите, и вън от себе си аз бях поради безгрижието си. Бъди към мене милостив, Спасителю и наднебесни Отче — към Твоето велико състрадание сега прибягвам.

Слава на Отца и Сина и Светия Дух!

Изпълнен съм със срам докрай, не смея да погледна към небесната вис, защото към греха аз безсловесно се склоних. Ала сега се връщам и викам с умиление: „Пред Тебе съгреших, Царю на всички, приеми ме!“

И сега и винаги и во веки веков, амин.

Помощнице на хората, на всички християни Надеждо твърда и на спасяващите се Прибежище, о Чиста: спаси ме, Дево, с майчинските си моления и удостой ме с вечния живот.

Песен 5. Ирмос:

Нощта прелетя, денят наближи и над земята изгря светлина: затуй Тебе хвалят силите ангелски и всичко създадено Теб славослови!

Помилуй ме, Боже, помилуй ме!

На чужденци аз станах роб, в страната на тлението се заселих и цял потънах в срам; ала сега се връщам и Ти викам, Щедрий: „Съгреших!“

Помилуй ме, Боже, помилуй ме!

Разкрий за мен сега Твоето бащино добросърдечие, че аз от злото се отвърнах, небесний Отче, и не ме отхвърляй, защото в Тебе има милост най-богата!

Слава на Отца и Сина и Светия Дух!

Не смея към небосвода горе да погледна, след като Тебе прогневих без край, Христе; но знаейки как състрадателен и милостив си Ти, аз викам: „Пред Тебе съгреших, очисти ме и ме спаси!“

И сега и винаги и во веки веков, амин.

Всесвята и благодатна Дево, родила Очистващия всички: с молитвите си облекчи тежкото бреме на греховете ми!

Песен 6. Ирмос:

Всред дълбините на греха затворен съм, Спасителя, и в бурята житейска аз се мятам, но както Йона си спасил от кита и мене издигни над страстите и ме спаси!

Помилуй ме, Боже, помилуй ме!

На съгрешенията дълбината вечно ме владее и бурното вълнение на греховете ме потапя, Христе Боже, но упъти ме към пристанището на живота, Царю на славата, и ме спаси!

Помилуй ме, Боже, помилуй ме!

Зле разпилях имота бащин и обеднял, аз цял горя от срам, поробен от безплодни мисли; затова Ти викам: „Милосърд бъди ми и спаси ме!“

Слава на Отца и Сина и Светия Дух!

Лишен от всички блага, аз чезна в глад и отчужден от Тебе, о Всеблагий; но състрадателен бъди към мене, който сега при Тебе се завръщам и ме спаси, Христе, възпяващия Твоето човеколюбие!

И сега и винаги и во веки веков, амин.

Девице, която роди Спасителя и Владиката Христа, дарувай ми спасение — на мене, обеднелия от всички блага, о чиста Дево, за да възпявам твоето величие.

Кондак, глас 3. Подобен: „Днес Девата...“

Безумно се отдалечих от славата Ти, Отче, като прахосах в зло богатството, което ми предаде, затуй с гласа на блудния син Ти викам: „Съгреших пред Тебе, щедри Отче, приеми ме каещия се и направи ме като един от Твоите наемници!“

Икос:

Нашият Спасител всекидневно ни поучава със Своя глас, и тъй: нека да чуем от Писанието за блудния син, който пак станат целомъдрен, и нека с вяра подражаваме на истинското покаяние, а на Познаващия тайните на всички нека въззовем: „Пред Тебе съгрешихме, щедри Отче, и вече никога не ще да сме достойни да се назовем Твои деца като преди. Но като човеколюбив по естество ме приеми и ме стори като един от Твоите наемници!“

Песен 7. Ирмос:

Момците подражаваха на херувимите и весело в пещта зовяха: „Благословен си, Боже, понеже истинно и справедливо ни подложи на това заради всичките ни грехове, Възпяваний от всички и Препрославений във вечни векове!“

Помилуй ме, Боже, помилуй ме!

За най-велико свое зло паднах под властта на плътските наслади и станах роб всецяло на изобретенията на страстите, като от Теб се отчуждих, Човеколюбецо. Ала сега с гласа на блудния син викам: „Съгреших, Христе, не ме презирай, едничък Ти си милостив!“

Помилуй ме, Боже, помилуй ме!

Аз викам: „Съгреших!“ и никак не смея да вдигна взор към небесата вишни, Всецарю, понеже сам в безумието си Те прогневих, като отхвърлих Твоите повели; ала единствен Благ, не ме отхвърляй от лицето Си!

Слава на Отца и Сина и Светия Дух!

Всичко, с което съгреших и Тебе, Благий, прогневих, прости ми по молитвите на Твоите апостоли, пророци, преподобни, на доблестните мъченици и на праведните, за да Те славя с песни във вечни векове.

И сега и винаги и во веки веков, амин.

Ти се яви по-славна от всички войнства небесни, и от херувимите и серафимите, о Богородице: моли се с тях на въплътения от Тебе Бог Слово на безначалния Отец, Всенепорочна, та всички да се удостоим с вечните блага.

Песен 8. Ирмос:

Възпявайте Този, Който в древност чудото на Девата показа в пророческия образ на къпината пред Моисей на планина Синай, благославяйте Го и превъзнасяйте Го във вечни векове.

Помилуй ме, Боже, помилуй ме!

Ти, Който слезе на земята да спасиш света и драговолно обедня поради дивното Си милосърдие, спаси сега и мене, обеднелия от всяка добродетел, като Милостив.

Помилуй ме, Боже, помилуй ме!

Далеч се отклоних от Твойте заповеди и за свое най-велико зло попаднах в робство у Лъжеца; ала сега ме приеми мен, който се завръщам у дома, както прие и блудния син в древност, паднал в нозете Ти, о наднебесни Отче!

Да благославяме Отца и Сина и Светия Дух — Господа!

Обзет от мисли гибелни, потънах в мрак, и се отдалечих от Тебе, като изцяло вън от себе си живях. Ала спаси ме, падащия в покаяние пред Тебе!

И сега и винаги и во веки веков, амин.

Чиста Богородице, едничко изправяне на съборените, и мене издигни, разбития и сломен изцяло от всевъзможни грехове.

Песен 9. Ирмос:

От земнородните кой чувал е подобно нещо? Или кой някога видял е Девица да зачене и безболезнено Младенец да роди? Такова е твоето чудо и тебе, чиста Богородице, ние величаем!

Помилуй ме, Боже, помилуй ме!

Виж, о Христе, тая печал в сърцето ми; виж моето обръщане, виж моите сълзи, Спасителю, и не ме презирай! Но пак ме прегърни по Твоето добросърдечие, като ме причислиш към многото спасяващи се, за да възпявам благодарно милостта Ти.

Помилуй ме, Боже, помилуй ме!

Като разбойника Ти викам: помени ме! Като митаря съкрушено бия се в гърди и с вопъл казвам: очисти ме, Царю на всяка твар, от всяко мое зло, Всещедри, приеми ме като блудния син, за да възпявам несравнимото Ти снизхождение!

Помилуй ме, Боже, помилуй ме!

Душо моя преокаяна, въздъхни сега и с вопъл към Христа извикай: „Заради мене, обеднелия от всяка добродетел, Ти Господи, живя в нищета — обогати ме с богатството на добродетелите, като благ и многомилостив!“

Слава на Отца и Сина и Светия Дух!

Ти, Който някога устрои празник заради волното завръщане на блудния Си син, о Благий, стори и зарад мен окаяния същото, като разтвориш Твоите обятия свещени и за мене, та като се спася, да пея в песни несравнимото Ти снизхождение!

И сега и винаги и во веки веков, амин.

С молитвите си светли, Дево, просвети очите на ума ми, от злото помрачени, моля ти се, и поведи ме в пътищата на покаянието, та — както е достойно — да те възпявам в песни, Въплътила неизречено Бог Слово.

Светилен от Осмогласника, след него настоящият от Трипеснеца, подобен: „Чуйте, жени...“

Богатството, което Ти ми даде — благодатта — окаяният аз, като се отделих от Тебе, разгулно разпилях с живот греховен, Спасителю, и в блудни дела прахосах я лукаво с бесовете. Но както блудния син, приеми и мене, завръщащия се, о щедри Отче, и спаси ме!

Друг светилен, подобен:

Богатството Ти безогледно пропилях, Господи, и станах роб на злите бесове, окаян аз! Но премного добросърдечни Спасителю, дай състрадание на блудния и очисти порочния, като ми възвърнеш предишната одежда на Царството Си.

Богородичен, подобен:

Света Дево Майко, величествено проповядвана от апостолите, мъчениците, пророците и преподобните, умилостиви твоя Син и Господ към нас, твоите раби, Богородице, когато седне да съди справедливо всекиго.

Хвалитните стихири са 5 възкресни от Осмогласника и следващите три самогласни стихири от Трипеснеца.

На глас 2.

Вопъла на блудния син ти принасям, Господи: „Съгреших пред Твоите очи, о Благий, разсипах богатството на Твоите дарове, но приеми ме в покаяние, Спасителю, и ме спаси!

Стих: Стани, Господи Боже мой, да се въздигне ръката Ти, недей забравя Твоите бедни люде докрай!9:33

И аз дойдох, о Щедрий, като блудния син, след като пропилях целия си живот в страна далечна, богатството, което Ти ми даде, Отче, аз прахосах, но приеми ме в покаяние, о Боже, и ме помилвай!

Стих: Благодарение ще Ти възнасям, Господи, от все сърце, ще разгласявам всички Твои чудеса.9:2

Блудно разпилях богатството на бащиния си имот, и след като то свърши, аз останах опустял и заживях в страна със зли населници, ала не мога вече да търпя съжителството с тях и, като се завръщам, към Тебе, Отче щедри, викам: „Съгреших против небето и пред Тебе и не съм достоен да се наричам Твое чедо, но направи ме като един от Твоите наемници, о Боже, и ме помилвай!“

Глас 6. Слава на Отца и Сина и Светия Дух!

Благи Отче, разлъчих се от Тебе, не ме оставяй, нито ме показвай негоден за Царството Си — изпълненият с всякакво лукавство враг ме разсъблече и отне богатството ми, душевните си дарования аз блудно разпилях; но като станах, аз към Тебе се обръщам и Ти викам: „Направи ме като един от Твоите наемници!“ На кръста Ти простря пречистите си длани, за да ме изтръгнеш от лютия звяр и в предишната одежда да ме облечеш, като единствен многомилостив!

„И сега...“, „Преблагословена си, Богородице Дево...“. Голямо славословие и отпуст. „Слава...“ „И сега...“, чете се евангелска стихира и първият час.

�	 © 2010, превод от църковнославянски език по: Великий сборник в трех частях, часть третия, из Триоди Постной, Св.-Троицкий монастырь, Джорданвилл, 1956. — инок Евтимий (Хинов)

